VDSS sodba Psp 13/2014
Datum: 2014-04-03T02:00:00.000+02:00
ecli: ECLI:SI:VDSS:2014:PSP.13.2014
sodisce: Višje delovno in socialno sodišče
oddelek: Oddelek za socialne spore
podrocje: INVALIDI
institut: invalidnost - invalidska pokojnina - pokojninska doba

## Jedro

Glede na določbo 67. člena in 68. člena ZPIZ-1 pridobi zavarovanec pravico do invalidske pokojnine, če izpolnjuje enega izmed pogojev iz 67. člena in hkrati pogoj pokojninske dobe, določen v 68. členu ZPIZ-1. Tega pogoja pa tožnik ne izpolnjuje. Zaradi neizpolnjenega pogoja pokojninske dobe tožnikov tožbeni zahtevek na priznanje pravice do invalidske pokojnine ni utemeljen.

## Izrek

Pritožba se zavrne in se potrdi sodba sodišča prve stopnje.

## Obrazložitev

Sodišče prve stopnje je z izpodbijano sodbo zavrnilo tožnikov tožbeni zahtevek, da se odločbi toženca št. ... z dne 12. 1. 2012 in št. ... z dne 7. 11. 2011 odpravita in da se ga razvrsti v I. ali II. kategorijo invalidnosti in se mu prizna pravica do invalidske pokojnine.

Zoper sodbo je pritožbo vložil tožnik smiselno zaradi nepopolne ugotovitve dejanskega stanja in nepravilne uporabe materialnega prava. Meni, da pri njem obstoja I. ali II. kategorija invalidnosti, saj je to potrjeno tudi v Republiki Srbski. Ker za priznanje pravic iz invalidskega zavarovanja potrebuje daljšo delovno dobo, sprašuje, če je možen dokup pokojninske dobe pri tožencu.

Pritožba ni utemeljena.

Po preizkusu zadeve v skladu z 2. odstavkom 350. člena Zakona o pravdnem postopku (Ur. l. RS, št. 26/99 s spremembami, v nadaljevanju ZPP) pritožbeno sodišče ugotavlja, da je sodišče prve stopnje popolno in pravilno ugotovilo dejansko stanje in pravilo odločilo. V postopku pa tudi ni prišlo do absolutnih bistvenih kršitev določb ZPP, na katere pritožbeno sodišče pazi po uradni dolžnosti. Sodišče prve stopnje je sodbo ustrezno obrazložilo z dejanskimi in pravnimi razlogi. Pritožbeno sodišče dodatno poudarja naslednje.

Sodišče prve stopnje je v tem sporu v skladu s 63. členom Zakona o delovnih in socialnih sodiščih (Ur. l. RS, št. 2/2004 in 10/2004, v nadaljevanju ZDSS-1) presojalo pravilnost in zakonitost dokončne odločbe toženca št. ... z dne 12. 1. 2012 v zvezi s prvostopno odločbo št. ... z dne 7. 11. 2011 in ugotavljalo, ali tožnik izpolnjuje pogoje za priznanje pravice do invalidske pokojnine, ki jo je uveljavljal v tem postopku.

S prvostopno odločbo z dne 7. 11. 2011, potrjeno z dokončno odločbo z dne 12. 1. 2012 je toženec odločil, da je tožnik invalid III. kategorije invalidnosti zaradi posledic bolezni od 20. 4. 2011 dalje in da nima pravice do invalidske pokojnine. Obe citirani odločbi je sodišče prve stopnje kot pravilni in zakoniti potrdilo, ker je enako kot toženec zaključilo, da tožnik ne izpolnjuje pogojev za priznanje pravice do invalidske pokojnine. S tem pa soglaša tudi pritožbeno sodišče. Po 67. členu Zakona o pokojninskem in invalidskem zavarovanju (Ur. l. RS, št. 106/99 s spremembami, v nadaljevanju ZPIZ-1) pridobi pravico do invalidske pokojnine zavarovanec, pri katerem je nastala invalidnost I. kategorije; zavarovanec, pri katerem je nastala invalidnost II. kategorije in ni zmožen za drugo ustrezno delo brez poklicne rehabilitacije, le-ta pa mu ni zagotovljena, ker je star nad 50 let; zavarovanec, pri katerem je nastala invalidnost II. ali III. kategorije, ki mu ni zagotovljena ustrezna zaposlitev oziroma prerazporeditev, ker je dopolnil 63 let starosti (moški) oziroma 61 let starosti (ženska). Če je invalidnost posledica poškodbe izven dela ali bolezni zavarovanec iz 67. člena ZPIZ-1, skladno z določbo 68. člena ZPIZ-1 pridobi pravico do invalidske pokojnine pod pogojem, da je ob nastanku invalidnosti dopolnil pokojninsko dobo, ki pokriva najmanj tretjino razdobja od dopolnjenega 20 leta starosti do nastanka invalidnosti, šteto delovna leta kot polna leta.

Iz dejanskih ugotovitev sodišča prve stopnje izhaja, da je tožnik pri bosansko-hercegovskem nosilcu zavarovanja dne 29. 12. 2010 vložil zahtevo za priznanje pravice do invalidske pokojnine. Po zaključku invalidskega postopka pri bosansko-hercegovskem nosilcu zavarovanja, kjer je bil tožnik spoznan za invalida I. kategorije invalidnosti 20. 4. 2011 ter s sklepom št. ... priznana pravica do invalidske pokojnine, je ta nosilec zavarovanja tožnikovo zahtevo za priznanje pravice do invalidske pokojnine, skupaj z medicinsko dokumentacijo odstopil tožencu. Pri tožencu je tožnikovo delovno zmožnost najprej ocenjevala invalidska komisija I. stopnje v A. dne 3. 11. 2011, nato pa dne 10. 1. 2012 še invalidska komisija II. stopnje. Obe invalidski komisiji I. in II. stopnje sta bili enotnega mnenja, da je pri tožniku zaradi posledic bolezni podana III. kategorija invalidnosti.

Nadalje je sodišče prve stopnje ugotovilo, da je tožnik v Sloveniji dopolnil 1 leto, 3 mesece in 15 dni pokojninske dobe ter po podatkih bosansko-hercegovskega nosilca zavarovanja v BiH 4 leta, 6 mesecev in 23 dni oziroma skupaj 5 let, 10 mesecev in 8 dni pokojninske dobe.

Glede na določbo 67. člena in 68. člena ZPIZ-1 pridobi zavarovanec pravico do invalidske pokojnine, če izpolnjuje enega izmed pogojev iz 67. člena in hkrati pogoj pokojninske dobe določen v 68. členu ZPIZ-1. Tega pogoja pa tožnik ne izpolnjuje, kot je pravilno ugotovilo sodišče prve stopnje. Posledično je pravilno zaključilo, da tožnik tudi v primeru ugotovljene I. ali II. kategorije invalidnosti, ne bi mogel pridobiti pravice do invalidske pokojnine. Tožnik bi namreč glede na določbo 68. člena ZPIZ-1 do nastanka invalidnosti na podlagi 32 let delovnih let, moral dopolniti najmanj 10 let in 8 mesecev pokojninske dobe, to je eno tretjino razdobja od 20 let starosti do nastanka invalidnosti in ne le 7,33 let, kot je zmotno ugotovilo sodišče prve stopnje, vendar to ne vpliva na samo odločitev.

Zaradi neizpolnjenega pogoja pokojninske dobe, je sodišče prve stopnje utemeljeno tožnikov tožbeni zahtevek zavrnilo, iz enakih razlogov pa je pritožbeno sodišče zavrnilo tudi tožnikovo pritožbo, ker je izpodbijana sodba pravilna in zakonita.

Po definiciji iz 8. člena ZPIZ-1 je dokupljena doba obdobje, določeno z zakonom, v katerem zavarovanec ni bil vključen v obvezno ali prostovoljno pokojninsko in invalidsko zavarovanje, šteje pa se v zavarovalno dobo ob pogoju plačila prispevkov. Glede na določbo 198. člena ZPIZ-1 se zavarovancu oziroma uživalcu pokojnine ob pogoju, da plača prispevke za obvezno zavarovanje, upošteva v zavarovalno dobo za izpolnitev pogojev in odmero pokojnine čas, ki je taksativno določen v citirani določbi. V citirani določbi je torej med drugim določen pogoj, da mora imeti predlagatelj status zavarovanca oziroma uživalca pokojnine ob vložitvi zahteve za dokup, izpolnjevati pa mora še ostale pogoje, ki so določeni v citirani določbi glede časa, za katerega je možen dokup za izpolnitev pogojev in odmero pokojnine. Takšni pogoji so določeni v ZPIZ-1 in veljajo za postopek pri tožencu, to je pri ZPIZ Slovenija.